C 130/22
HU
Az Európai Unió Hivatalos Lapja
2023.4.14.
A kötelező jelöléseken kívül a címkén a következőket is fel kell tüntetni: a „VACA DE EXTREMADURA” OFJ azonosítása és logója, valamint a nyomonkövethetőségi adatok.
A „VACA DE EXTREMADURA” OFJ logója
4.
A földrajzi terület tömör meghatározása A „Vaca de Extremadura” oltalom alatt álló földrajzi jelzés hatálya alá tartozó földrajzi területet Extremadura autonóm közösség teljes területe jelenti.
5.
Kapcsolat a földrajzi területtel A „Vaca de Extremadura” OFJ a hús sajátos jellemzőin és földrajzi származási helyén alapul.
5.1.
A földrajzi terület sajátos jellemzői Extremadura Spanyolország délnyugati részén, az Ibériai-félszigeten található, területe 41 635 km2, amelyből körülbelül 14 300 km2 a dehesák és a dehesa jellegű tájak területe.
Az Extremadurában található háziállatfajok faunája nagyrészt őshonos fajtákból áll, amelyek szorosan kötődnek a régió legjellegzetesebb környezetéhez („dehesa”).
Robusztusságuknak és a nehéz körülményekhez való nagy alkalmazkodási képességüknek köszönhetően e fajok mind hozzájárulnak az ökoszisztéma fenntartásához és javításához azáltal, hogy trágyázzák a talajt, javítják a legelők minőségét és lassítják a bozótosok térfoglalását.
Az év során nagyon egyenetlenül oszlik el a csapadék, amely ősszel és tavasszal a leggyakoribb, és évről évre jelentős változékonyságot mutat.
A dehesa éghajlatára a száraz időszak jellemző, amely a legelők korai kiszáradását jelzi.
A szélsőséges hőmérsékleti és csapadékviszonyok miatt a „Vaca de Extremadura” OFJ hatálya alá tartozó fajták optimálisan alkalmazkodtak, a hideget és a meleget, illetve az aszályos időszakok alatti vízhiányt egyaránt jól viselik.
A „Vaca de Extremadura” OFJ szarvasmarhatelepek számára a dehesák és a dehesa jellegű tájak jelentik az elsődleges ökoszisztémát.
Az extremadurai külterjes állattenyésztésben a „Vaca de Extremadura” OFJ egyik meghatározó rendszerét a dehesa jelenti, amelyre a nagy kiterjedésű területeken végzett legeltetés jellemző.
A tenyésztett fajták szívósságának köszönhetően az e területeken folytatott állattenyésztés tökéletesen alkalmazkodik a környezethez.
A zord éghajlat és a rossz minőségű, gyenge talajok miatt korlátozott a mezőgazdaság elterjedése, így annak helyét nagyrészt az állattenyésztés veszi át.
Ez az ökoszisztéma teljes egészében pozitív hatással van a termék jellemzőire.
5.2.
A termék sajátosságai A „Vaca de Extremadura” tehenek húsa cseresznyepiros és lilásvörös közötti színéről, sima és márványos csíkozásáról, valamint a krémfehértől sárgásig terjedő színű, szilárd állagú és tapintású faggyújáról ismert.
Állati zsírra emlékeztető aromája, illetve a fogyasztásakor érezhető lédússág és a marhahús intenzív és hosszan tartó zamata is nevezetes.